
A funkcionális mozgásminták és a nonspecifikus deréktáji panaszok összefüggéseinek vizsgálata fiatal és középkorú felnőttek körében

Cím: A funkcionális mozgásminták és a nonspecifikus deréktáji panaszok összefüggéseinek vizsgálata fiatal és középkorú felnőttek körében
Bevezetés: A nonspecifikus derékfájdalom a munkavégzésből kiesett napok egyik vezető oka, gyakorisága növekvő tendenciát mutat. Hátterében a gerinc megváltozott stabilizációja és neuromuszkuláris koordinációja áll. A Funkcionális Mozgásminta Szűrés (FMS) az alapvető mozgásminták elemzésére alkalmas, azonban összefüggése a deréktáji fájdalommal és károsodással nem tisztázott. Feltételeztük, hogy összefüggést találunk a funkcionális mozgásminták minősége, a deréktáji panaszok és az életmód között a vizsgált csoportokban.
Módszerek: Keresztmetszeti tanulmányunkban 90 fiatal (44% férfi, életkor:21±2,7 év, BMI:23 kg/m2±3) és 50 középkorú (60% férfi, életkor 51±5,2 év, BMI:28 kg/m2±5,5) önkéntes vett részt. A funkcionális mozgásminták felmérése mellett a deréktáji szubjektív károsodás mértékét az Oswestry Dysability Questionnaire (ODI) kitöltésével objektivizáltuk, a fájdalom aktuális erősségét Vizuál-Analóg Skálával (VAS) mértük fel. Rögzítettük a demográfiai, fizikai aktivitásra és inaktivitásra vonatkozó adatokat. Az adatok közötti összefüggések vizsgálatára hipotézis, korrelációs és regressziós vizsgálatokat végeztünk.
Eredmények: Az FMS összpontszám átlaga a teljes mintán 13,3±2,9 (fiatal: 14±1,8, középkorú: 12±3,6; p<0,001) volt. Az önkéntesek 65%-a esetén rögzítettünk ODI≥1 károsodást, a fiatal és a középkorú csoport deréktáji károsodása között szignifikáns (p<0,05) különbséget találtunk. A résztvevők 54,3%-a számolt be derékfájdalomról, VAS:1,5±2. A fiatalok 53%-a (VAS:1,3±2,2), középkorúak 56%-a (VAS:1,8±1,9) panaszolt derékfájdalmat. A fiatalok 68%-a, középkorúak 62%-a tölt naponta 5 óránál többet ülve, ez az adat korrelált a derékfájdalommal mindkét csoportban (p<0,05). Az FMS összpontszám negatívan korrelált az életkorral, BMI-vel és ODI pontszámmal (p<0,001), de az aktuális fájdalommal nem mutatott kapcsolatot.
Megbeszélés: Eredményeink rávilágítanak a funkcionális mozgásminták minősége és a deréktáji károsodás közti összefüggésre, továbbá az életkor, jelentős napi ülésidő és túlsúly mozgásminőséget negatívan befolyásoló szerepére.

